LEHDISTÖTIEDOTE 18.1.2010
Itämainen tanssi, tanssiteatteri ja sirkus kohtaavat Seinäjoella 30.1.
Halawa 2010 – tanssin Pyörteessä

Tanssiteatteriteos Pyörteessä yhdistää tanssiin ja tarinaan sirkusakrobatiaa. Hurjaan pyörteeseen katsojat vie savonlinnalainen Farah-tanssiryhmä, joka saapuu vierailulle Seinäjoelle lauantaina 30.1. Halawa-näytöksessä esiintyvät lisäksi tanssijat Seinäjoelta ja Kuusiokunnista.
Savonlinnalainen Farah-tanssiryhmä tunnetaan näyttävistä tanssiteatteriproduktioistaan. Pyörteessä yhdistyvät monet musiikin ja tanssin tyylit itämaisesta balettiin. Mausteena on sirkusakrobatiaa. Teoksen maailma on tummasävyinen: pimeä, synkkä ja syvyyksiin tempaava. Silti matka kulkee kohti iloa ja valoa.
Pyörteessä  on Farah-yhdistyksen neljäs tanssiteatteriteos. Se sai ensi-iltansa elokuussa 2009 Punkaharjulla, osana vuoden suurinta valtakunnallista itämaisen tanssin tapahtumaa.
Farah-tanssiryhmä nähdään Etelä-Pohjanmaalla ensimmäistä kertaa. Tanssiteoksessa vierailee jurvalaissyntyinen itämaisen tanssin opettaja Leena Kallio Helsingistä. Sirkusakrobatiasta vastaa Sirkus Sinne ja Takaisin Juvalta.
Persianlahdelta Bollywoodiin
Itämaista tanssia ja fuusioitämaista näytöksessä esittävät tanssiryhmät Alhena ja D'Or Kuusiokunnista sekä solisteina tanssinopettajat Heli Väisänen Seinäjoelta ja Inka Vilén Tuurista. Lisäksi lavalle nousee tapahtuman järjestäjäryhmä Sahara.
Arabimaiden kansantansseihin erikoistunut Alhena-ryhmä tuo maistiaisia niin aavikon beduiinien tanssista kuin Persianlahdelta. Näytöksessä nähdään  tunnelmallista tanssia egyptiläisittäin, modernia itämaista taidetanssia sekä fuusioitämaista, jossa länsimainen kulttuuri kohtaa itämaisen. Illan ohjelmanumeroihin sisältyy myös bollywood-henkinen fuusioilottelu.
Viisikymmentä esiintyjää
Valtaosa näytöksen esiintyjistä on itämaisen tanssin konkareita, jotka ovat tanssineet ja esiintyneet jo vuosia. Kaikkiaan tanssijoita on 26 Etelä-Pohjanmaalta ja toinen mokoma vierailijoita.
Tanssiyhdistys Sahara ry. järjesti edellisen itämaisen tanssin näytöksen syksyllä 2008. Vierailijana oli marokkolaissyntyinen tanssinopettaja Zahra Mujunen Joensuusta.
Tanssinäytös Halawa 2010 Seinäjoella Nuorisokeskuksen salissa lauantaina 30.1. kello 16.30 ja 19. Itämaista tanssia ja tanssiteatteria, vierailijana Farah-tanssiryhmä Savonlinnasta. Näytöksen järjestää Tanssiyhdistys Sahara ry., kesto noin 1 h 45 min.
Lisätietoa
www.inkavilen.fi/sahara/halawa2010/
Tanssiyhdistys Sahara ry:n puheenjohtaja Inka Vilén, puh. 040 567 0798, sahara@inkavilen.fi
www.farahry.net
Farah – ilon ja onnen tanssi ry:n taiteellinen johtaja Heli Turunen, puh. 050 353 1671, heli.turunen@shikaani.net
Lisätietoa itämaisesta tanssista
Seitsemän Hunnun Tanssi ry., valtakunnallinen itämaisen tanssin yhdistys, www.7ht.fi